En patrulje fra Nordjyllands Politi forsøgte torsdag eftermiddag at standse en sølvgrå Volkswagen Passat i Øgade-kvarteret i det østlige Aalborg, men da føreren af bilen stak af fra patruljen, endte det i en biljagt. Politiet vil nu gerne i kontakt med vidner, som har overværet situationen. - Hvis nogle har set eftersætningen udspille sig, vil vi meget gerne høre fra dem, siger vagtchef Jesper Sørensen fra Nordjyllands Politi. Vidner kan kontakte Nordjyllands Politi på telefonnummer 114. Tre mænd anholdt Det var omkring klokken 15.35 torsdag eftermiddag, at politiet satte efter bilen. Det lykkedes patruljen at få standset bilen cirka fem minutter senere i krydset mellem Sverigesgade og Østre Allé, og de tre mænd, som var i den sølvgrå bil, er alle anholdt. Politiet søger særligt efter vidner, som har set den sølvgrå Passat i Bonnesensgade ved Østre Anlæg i forbindelse med biljagten, samt vidner, som har set bilen foretage et venstresving i krydset mellem Fynsgade og Bornholmsgade. Føreren af den sølvgrå bil bliver muligvis sigtet for at have bragt andres liv eller førlighed i fare.

Opsummering:
Nordjyllands Politi søger vidner, som har overværet en biljagt i det østlige Aalborg torsdag eftermiddag.